คอหวยเศร้าแผงขายซึมคลังห้ามเข้า"ชิมช้อปใช้"
คลังตัดสิทธิ์แผงหวยกว่า 100 แผง เข้าร่วมโครงการ แต่ให้ห้างเข้าโครงการได้ถึง 20 สาขา
25 ก.ย. 2562

คลังตัดสิทธิ์แผงหวยกว่า 100 แผง เข้าร่วมโครงการ แต่ให้ห้างเข้าโครงการได้ถึง 20 สาขา
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า ได้ประสานกับกรมบัญชีกลางให้ตัดสิทธิ์ร้านที่จำหน่ายสลากกินแบ่งรัฐบาล หรือ ลอตเตอรี่ ไม่ให้โครงการชิมช้อปใช้ เพราะไม่เป็นไปตามวัตถุประสงค์ของโครงการที่ต้องการให้จับจ่ายใช้สอย เป็นประโยชน์
ทั้งนี้ปัจจุบันมีร้านที่มีชื่อลอตเตอรี่อยู่ในโครงการชิมช้อปใช้ 76 ร้านค้าทั่วประเทศ และใช้ชื่อว่าล็อตเตอรี่ 106 ร้านค้าทั่วประเทศ
"ผู้ที่ได้สิทธิ์ใช้เงินจากมาตรการชิมช้อปใช้วงเงิน 1,000 บาท จะไม่สามารถนำเงินไปซื้อสลากกินแบ่งได้อย่างแน่นอน เพราะการเริ่มใช้เงินในโครงการนี้จะเริ่มวันแรก 27 ก.ย. นี้ ซึ่งทางหน่วยงานที่เกี่ยวข้องกำลังถอดชื่อร้านขายสลากกินแบ่งรัฐบาลทั้งหมดที่อยู่ในโครงการออก" นายลวรณ กล่าว
น.ส.วิลาวรรณ พยาน้อย รองอธิบดีกรมบัญชีกลาง กล่าวว่า การตัดชื่อร้านขายสลากกินแบ่งรัฐบาลออกจากโครงการชิมช้อปใช้ในทางเทคนิคไม่ใช่เรื่องยาก สามารถทำได้ทันที แต่ต้องอธิบายให้ผู้ได้สิทธิเข้าใจว่าทำไม่ถึงถูกตัดสิทธิ์ เพื่อไม่ให้เสียความรู้สึก ซึ่งตอนนี้ได้ประชุมเจ้าหน้ากรมบัญชีกลางทางวีดีโอทางไกลทั่วประเทศ เพื่อลงไปทำความเข้าใจกับผู้ขายสลากก่อนที่จะตัดชื่อออกจากระบบ




สำหรับกรณีร้านสะดวกซื้อขนาดใหญ่ เช่น เทสโก้โลตัสได้เข้าโครงการถึง 20 สาขา ในกรุง กทม. ถือว่าเป็นไปตามระเบียบที่กรมบัญชีกลางได้วางไว้ ไม่ถือว่าเป็นการเอื้อให้กับกลุ่มทุน
น.ส.วิลาวรรณ กล่าวว่า ร้านสะดวกซื้อ หรือ ห้างสรรพสินค้า ที่เป็นนิติบุคคลผู้เสียภาษีรายเดียวกัน แต่มีสาขาจำนวนมาก ต้องเลือกจังหวัดที่จะใช้สิทธิ์ โดยกรมบัญชีกลางจะอำนวยความสะดวกโดยให้แอปเป๋าเงินแต่ละแห่ง 20 แอป หากในจังหวัดนั้นมีหลายสาขาก็สามารถใช้สิทธิได้มากกว่า 1 แห่ง แต่ไม่เกิน 20 แห่ง
"ร้านค้าสะดวกซื้อ หรือ ห้างสรรพสินค้า กรมบัญชีกลางบังคับแต่จังหวัดเท่านั้น ส่วนในจังหวัดนั้นจะเปิดกี่สาขามีกี่สาขา ก็เป็นเรื่องการบริหารจัดการของร้านค้า หากใช้สิทธิสาขาเดียวและนำเครื่องชำระเงินไปวางไว้ทั้ง 20 แอป หรือ จะเปิด 20 สาขา และนำเครื่องชำระเงินไปตั้งแต่ละสาขาแห่งละ 1 แอป ก็สามารถทำได้" น.ส.วิลาวรรณ กล่าว
ด้าน น.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า หลังจากกรมบัญชีกลางได้เปิดให้ผู้ประกอบการร้านค้าลงทะเบียนเข้าร่วมมาตรการถึงวันที่ 15 ต.ค. 2562 ที่กรมบัญชีกลาง หรือสำนักงานคลังจังหวัดทั้ง 76 แห่งทั่วประเทศ สอบถามเพิ่มเติมที่ call center กรมบัญชีกลาง 02 270 6400 กด 7 ในวันและเวลาราชการ
“การขยายเวลาลงทะเบียนผู้ประกอบการร้านค้าในครั้งนี้ กรมบัญชีกลางยังคงตรวจสอบข้อมูลและคัดกรองร้านค้าที่เข้าร่วมมาตรการ เพื่อให้เป็นไปตามนโยบายที่รัฐบาลกำหนด โดยร้านค้าล็อตเตอรี่ และวินมอเตอร์ไซค์ ไม่สามารถเข้าร่วมมาตรการได้ ซึ่งกรมบัญชีกลางได้ตรวจสอบแล้วพบว่ามีร้านค้าล็อตเตอรี่ลงทะเบียนจำนวนกว่า 70 ร้าน และได้ยกเลิกร้านค้าล็อตเตอรี่ทั้งหมดออกจากระบบการลงทะเบียนแล้ว และประชาชนที่ได้สิทธิตามมาตรการจะไม่สามารถใช้วงเงิน 1,000 บาทกับร้านค้าล็อตเตอรี่ได้ สำหรับร้านค้าอื่นๆ ที่ได้ลงทะเบียนและปักหมุดในระบบเรียบร้อยแล้ว ขอความร่วมมือจำหน่ายสินค้าที่ไม่เป็นการส่งเสริมอบายมุขและควรเป็นสินค้าที่มีความเหมาะสม เพื่อให้สอดรับกับเจตนารมณ์ของมาตรการ ส่วนประชาชนที่ลงทะเบียนใช้สิทธิสามารถเข้าไปตรวจสอบและค้นหาตำแหน่งพิกัดของสถานประกอบการร้านค้าได้ทาง App เป๋าตัง และเว็บไซต์ www.ktb.co.th” อธิบดีกรมบัญชีกลาง กล่าว